b"\n_START_ARTICLE_\nHelsingfors sentralstasjon\n_START_SECTION_\nHistorie\n_START_PARAGRAPH_\nHelsingfors' f\xc3\xb8rste jernbanestasjon ble bygget i 1860 da Finlands f\xc3\xb8rste jernbanelinje \xc3\xa5pnet mellom Helsingfors og Tavastehus. Arkitekt var Carl Albert Edelfelt._NEWLINE_Stasjonen ble raskt for liten, og i 1904 ble det utlyst en arkitektkonkurranse. Det kom inn 21 forslag, og Eliel Saarinen vant med et forslag som ble kritisert for sitt nasjonalromantiske uttrykk. En ny konkurranse ble utlyst, og avgjort i 1909. Den nye stasjonsbygningen, som fremst\xc3\xa5r som en overgang mellom nasjonalromantikk/art nouveau og funksjonalisme, \xc3\xa5pnet 5. mars 1919. Bygningen er utf\xc3\xb8rt i finsk granitt, og dens mest karakteristiske trekk er klokket\xc3\xa5rnet, og fire statuer foran hovedinngangen, som b\xc3\xa6rer lamper._NEWLINE_Stasjonen har blitt utvidet og fornyet i flere omganger. P\xc3\xa5 1960-tallet ble den underjordiske stasjonstunnelen \xc3\xa5pnet. De f\xc3\xb8rste overv\xc3\xa5kningskameraene ble montert i 1968. I 1982 \xc3\xa5pnet t-banestasjonen under jernbanestasjonen, og i 2000 fikk perrongene et glassoverbygg. Et slikt glasstak var beskrevet allerede i Saarinens f\xc3\xb8rste planer. I 2003 \xc3\xa5pnet et kj\xc3\xb8pesenteromr\xc3\xa5de i vestfl\xc3\xb8yen, og samme \xc3\xa5r \xc3\xa5pnet et hotell ved siden av vestfl\xc3\xb8yen, over plattform 12-19. _NEWLINE_President Ky\xc3\xb6sti Kallio d\xc3\xb8de av et hjerteinfarkt p\xc3\xa5 Helsingfors jernbanestasjon 19. desember 1940 p\xc3\xa5 vei til sitt hjem i Nivala. _NEWLINE_Stasjonen er angivelig verdens eneste jernbanestasjon med et Presidentens venterom. Rommet, p\xc3\xa5 50 m\xc2\xb2 brukes bare av presidenten og hennes gjester. Salen og dens m\xc3\xb8bler er formgitt av Eliel Saarinen, og rommet har to innganger: en mot hovedventerommet og en mot Jernbanetorget. Salen ble oppf\xc3\xb8rt for tsaren i 1911."